J E G Y Z Ő K Ö N Y V

Készült Budapest Főváros XX. kerület Pesterzsébet Önkormányzat Képviselő-testülete *2019. november 21-én 18 órakor* (Budapest, XX., Kossuth Lajos tér 1., I. em. 63-64.) megtartott ***díszüléséről***.

Jelen vannak: Szabados Ákos polgármester, Kovács Eszter alpolgármester, Nemes László alpolgármester, Bánó Miklós, Ettvel Zoltán Jenő, Fekete Katalin, Fekete László, Juhász Lajosné, Kellner Katalin, Komoróczy László, Mach Péter, Nagy Lászlóné, Nemesné Németh Judit, Somodi Klára, Szőnyi Attila.

Távol vannak: Csaszny Márton, Juhák Tamás István, Rábel Krisztina.

Tanácskozási joggal jelen vannak: dr. Demjanovich Orsolya jegyző, Kócziánné dr. Pohl Mónika aljegyző, a főépítész, a Polgármesteri Hivatal osztályvezetői, osztályvezető-helyettesei.

Meghívottként jelen vannak: Pesterzsébet díszpolgárai, mecénásai, a kitüntetettek hozzátartozói, felterjesztők.

##### F A N FÁ R O K, majd H i m n u s z

*(A Himnuszt a Pesterzsébeti Városi Vegyeskar közreműködésével eléneklik a jelenlévők.)*

Dávid Anikó: Köszönti a megjelenteket a Díszülésen. Külön tisztelettel köszönti Szabados Ákost, Pesterzsébet polgármesterét, Kovács Eszter alpolgármester úrhölgyet és Nemes László alpolgármester urat, dr. Demjanovich Orsolya jegyző asszonyt, Kócziánné dr. Pohl Mónika aljegyző asszonyt, Makádi Katalint a XX-XXIII. kerületi Rendőrkapitányság vezetőjét, továbbá a képviselő-testület és a hivatalvezetés tagjait, Pesterzsébet megjelent díszpolgárait. Megkülönböztetett tisztelettel köszönti a kitüntetések várományosait.

Felkéri Szabados Ákos polgármester urat a díszülés megnyitására.

Szabados Ákos: Köszönti a megjelenteket. Az ülést megnyitja. A kitüntető címek átadását az önkormányzat rendelete alapján díszülésen adják át. Kéri a vendégek türelmét, mert ezt egy képviselő-testületi ülésnek megfelelően kell megtenni, amelynek vannak formai követelményei.

Megállapítja, hogy 15 képviselő van jelen, a díszülés határozatképes. Távol vannak Csaszny Márton, Rábel Krisztina, Juhák Tamás István képviselők. Csaszny Márton képviselő távolmaradását előre jelezte.

Felkéri Dávid Anikó protokoll referenst, hogy ismertesse az ülés napirendi pontjait.

Dávid Anikó: Ismerteti a 2019. november 21-ei Díszülés napirendi pontjait:

1./ "Pesterzsébet Kultúrájáért - 2019" kitüntető cím átadása

2./ "Pesterzsébet Gyermekeiért - 2019" kitüntető cím átadása

3./ "Pesterzsébet Környezetvédelméért - 2019" kitüntető cím átadása

4./ "Pesterzsébet Egészségügyéért - 2019" kitüntető cím átadása

5./ "Pesterzsébet Szociális Munkáért - 2019" kitüntető cím átadása

6./ "Pesterzsébet Sportjáért - 2019" kitüntető címek átadása

*(Az ülésterembe 1809-kor megérkezik Juhák Tamás István képviselő.)*

Szabados Ákos: Javaslatot tesz a díszülés napirendi pontjainak sorrendjére. Kéri, hogy a napirenden belül az alábbi sorrendben adják át a kitüntető címeket:

1./ "Pesterzsébet Kultúrájáért - 2019" kitüntető cím átadása

2./ "Pesterzsébet Gyermekeiért - 2019" kitüntető cím átadása

3./ "Pesterzsébet Környezetvédelméért - 2019" kitüntető cím átadása

4./ "Pesterzsébet Egészségügyéért - 2019" kitüntető cím átadása

5./ "Pesterzsébet Szociális Munkáért - 2019" kitüntető cím átadása

6./ "Pesterzsébet Sportjáért - 2019" kitüntető címek átadása

Szabados Ákos: Szavazásra teszi fel a napirend elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadta azt.

**199/2019. (XI. 21.) Ök. sz. határozat**

A képviselő-testület

2019. november 21-ei díszülés napirendjét az alábbiak szerint elfogadja:

1./ "Pesterzsébet Kultúrájáért - 2019" kitüntető cím átadása

2./ "Pesterzsébet Gyermekeiért - 2019" kitüntető cím átadása

3./ "Pesterzsébet Környezetvédelméért - 2019" kitüntető cím átadása

4./ "Pesterzsébet Egészségügyéért - 2019" kitüntető cím átadása

5./ "Pesterzsébet Szociális Munkáért - 2019" kitüntető cím átadása

6./ "Pesterzsébet Sportjáért - 2019" kitüntető címek átadása

Dávid Anikó: Felkéri Szabados Ákos polgármestert, hogy ismertesse a "Pesterzsébet Kultúrájáért - 2019" kitüntető címről szóló Oktatási, Kulturális, Ifjúsági és Informatikai Bizottság határozatát.

Szabados Ákos: Ismerteti Pesterzsébet önkormányzatának Oktatási, Kulturális, Ifjúsági és Informatikai Bizottsága 87/2019. (IX.16.) OKIIB. számú határozatát: „Pesterzsébet Önkormányzatának Oktatási, Kulturális, Ifjúsági és Informatikai Bizottsága 2019-ben a „Pesterzsébet Kultúrájáért” kitüntető címet D. Udvardy Ildikó, a Pesterzsébeti Múzeum igazgatója részére adományozza.”

*(Taps.)*

Dávid Anikó: D. Udvary Ildikó és az irányítása alá tartozó intézmények országosan elismertek mind a szakma, mind a művészet iránt érdeklődő közönség körében. Vezetése alatt a Pesterzsébeti Múzeum életében folyamatos fejlődés tapasztalható. Kurátorként számos – a hazai művészeti palettán kiemelkedő – kiállítást rendez. E mellett szakíróként és művészettörténészként, tudományos munkájával öregbíti Pesterzsébet jó hírnevét. Rendeszeresen ír művészettörténeti könyveket hozzájárulva a fiatal generáció képzéséhez is. Kiemelkedő művészi, grafikai munkájával a Pesterzsébeti Múzeum, a Gaál Imre Galéria és a Rátkai – Átlók Galéria meghívóin, plakátjain találkozhatunk. Munkáját a szakma szeretete, ismerete és tisztelete egyaránt áthatja. Kiemelkedő kulturális tevékenysége példaértékű.

Felkéri Szabados Ákos polgármestert adja át a kitüntetéssel járó díszoklevelet, és ezüst emlékérmet.

Szabados Ákos: Átadja a kitüntetéssel járó díszoklevelet és ezüst emlékérmet D. Udvardy Ildikó részére.

*D. Udvary Ildikó átveszi a kitüntetést.*

*(Taps.)*

Dávid Anikó: Felkéri Kovács Eszter alpolgármester úrhölgyet, hogy ismertesse a „Pesterzsébet Gyermekeiért – 2019” kitüntető címről szóló Oktatási, Kulturális, Ifjúsági és Informatikai Bizottság határozatát.

Kovács Eszter: Ismerteti Pesterzsébet Önkormányzatának Oktatási, Kulturális, Ifjúsági és Informatikai Bizottsága 86/2019. (IX.16.) OKIIB. számú határozatát: „Budapest Főváros XX. kerület Pesterzsébet Önkormányzatának Oktatási, Kulturális, Ifjúsági és Informatikai Bizottsága 2019-ben a Pesterzsébet Gyermekeiért” kitüntető címet Róthné Géczy Veronika, a Lázár Vilmos Általános Iskola igazgatóhelyettesének adományozza.

*(Taps)*

Dávid Anikó: Róthné Géczy Veronika 39 éven keresztül oktatta, nevelte a gyermekeket, a kis- és nagykamaszok korosztályát. Odaadó szakmai tevékenységének eredménye a diákjai által tantárgyi és művészeti versenyeken, vetélkedőkön elért számos kiváló országos eredmény is. Mindig nagy gondot fordított a felzárkóztatásra és a tehetséggondozásra. Szakmai munkáját a tudatosság, a pontosság és a lelkiismeretesség jellemezte. Empátiája, toleranciája révén a nehezen kezelhető diákok problémáit is sikerrel oldotta meg. Mindezekért a Pesterzsébet Gyermekeiért kitüntető címmel ismerik el munkásságát. Ez év végén nyugállományba vonul, egészségben eltöltött tartalmas nyugdíjas éveket kíván számára!

Kovács Eszter: Átadja a díszoklevelet, valamint az ezüst emlékérmet Róthné Géczy Veronika részére.

*Róthné Géczy Veronika átveszi a kitüntetést.*

*(Taps)*

Dávid Anikó: Felkéri Nemes László alpolgármester urat, ismertesse a Környezetvédelmi és Városfejlesztési Bizottság „Pesterzsébet Környezetvédelméért - 2019” kitüntető címre vonatkozóhatározatát.

Nemes László: Ismerteti Pesterzsébet Önkormányzatának Környezetvédelmi és Városfejlesztési Bizottsága 167/2019. (IX.17.) KVB. számú határozatát: „Budapest Főváros XX. kerület Pesterzsébet Önkormányzatának Környezetvédelmi és Városfejlesztési Bizottsága 2019-ben „Pesterzsébet Környezetvédelméért” kitüntető címet Hájas Ildikó részére adományozza.”

*(Taps)*

Dávid Anikó: Hájas Ildikó 40 éves óvodapedagógusi munkássága során mindig kiemelt figyelmet fordított a kisgyermekek természetvédelemre való nevelésére. A környezeti nevelés munkaközösség elnökeként kidolgozta és meg is valósította a „Zöld Óvoda” kritériumait intézményeinkben. Többször publikált az Óvodai Nevelés szaklapban az óvodáskorú gyermekek pozitív érzelmi kötődésének kialakításáról a növény és állatvilág felé, mely elengedhetetlen a természet szeretetéhez. Munkája eredményeként a „Madárbarát kert” kitüntető címet is sikerült elnyernie óvodáinknak. Javaslatára minden óvodában komposztáló működik. Hitvallása: „Te légy a változás, ha látni akarod a világ változását.” Munkája őszinte elismerésre méltó.

Nemes László: Átadja kitüntetéssel járó díszoklevelet és ezüst emlékérmet Hájas Ildikó részére.

*Hájas Ildikó átveszi a kitüntetést.*

*(Taps)*

Dávid Anikó: Felkéri Kovács Eszter alpolgármester úrhölgyet, ismertesse az Egészségügyi és Sportbizottság határozatát a „Pesterzsébet Egészségügyéért – 2019” kitüntető címre vonatkozóan.

Kovács Eszter: Ismerteti Pesterzsébet Önkormányzatának Egészségügyi és Sportbizottsága 60/2019. (IX.16.) ESB. számú határozatát: „Budapest Főváros XX. Kerület Pesterzsébet Önkormányzatának Egészségügyi és Sportbizottsága 2019-ben a Pesterzsébet Egészségügyéért kitüntető címet dr. Hunyadi Péter Pál felnőtt háziorvos részére adományozza.”

*(Taps)*

Dávid Anikó: dr. Hunyadi Péter Pál sajnos a határozat meghozatalát követően elhunyt, ezért testvére, Bélteki Lászlóné fogja átvenni az elismerést.

dr. Hunyadi Péter Pál több mint 55 éven keresztül praktizált felnőtt háziorvosként Pesterzsébeten. Hosszú évek alatt családok generációit gyógyította a legjobb tudása szerint. Munkássága példamutató, a magasszintű betegellátás mellett emberségével is segítette betegei gyógyulását. Köszönettel tartozunk neki, emlékét megőrzik.

Felkéri Bélteki Lászlónét vegye át az elismerést.

Kovács Eszter: Átadja a kitüntetéssel járó díszoklevelet és ezüst emlékérmet dr. Hunyadi Péter Pál testvérének, Bélteki Lászlóné részére.

*Bélteki Lászlóné átveszi a kitüntetést.*

*(Taps)*

Dávid Anikó: Felkéri Kovács Eszter alpolgármester úrhölgyet, ismertesse Pesterzsébet Önkormányzatának Szociális Bizottsága határozatát a „Pesterzsébet Szociális Munkáért – 2019” kitüntető címre vonatkozóan.

Kovács Eszter: Ismerteti Pesterzsébet Önkormányzatának Szociális Bizottsága 150/2019. (IX.16.) SZB. számú határozatát: „Budapest Főváros XX. Kerület Pesterzsébet Önkormányzatának Szociális Bizottsága 2019-ben a „Pesterzsébet Szociális Munkáért” kitüntető címet Garami Tiborné részére adományozza.”

*(Taps)*

Dávid Anikó: Garami Tiborné az Ambrózia Pesterzsébeti Akácfa Gondozóház Szolgáltató Nonprofit Kft. fenntartója. Kiemelkedő és önzetlen munkájával folyamatosan hozzájárul az idősek színvonalas ellátásához. Jó kapcsolatot ápol a Jahn Ferenc Dél-Pesti Kórházzal és annak szakorvosaival. A gondozók mindennapi munkájuk során nagy figyelmet fordítanak a bentlakók speciális ellátási igényeire és igyekeznek otthonos szép környezetet biztosítani számukra. Garami Tiborné a gondozóház vezetőjeként nap mint nap szembesül a szociális ellátás nehéz helyzetével, és erejéhez képest próbál segítséget nyújtani a beteg, rászorult embereknek. Szociális munkája elismerésre méltó.

Dávid Anikó: Felkéri Kovács Eszter alpolgármester úrhölgyet a díszoklevél és az ezüst emlékérem átadására.

Kovács Eszter: Átadja a díszoklevelet és az ezüst emlékérmet Garami Tiborné részére.

*Garami Tiborné átveszi a kitüntetést.*

*(Taps)*

Dávid Anikó: Felkéri Nemes László alpolgármestert, ismertesse az Egészségügyi és Sportbizottság „Pesterzsébet Sportjáért - 2019” kitüntető címről szóló határozatát.

Nemes László: Ismerteti Pesterzsébet Önkormányzatának Egészségügyi és Sportbizottsága „Pesterzsébet Sportjáért - 2019.” kitüntető címről szóló 61/2019. (IX.16.) ESB. számú határozatát: „Budapest Főváros XX. Kerület Pesterzsébet Önkormányzatának Egészségügyi és Sportbizottsága „Pesterzsébet Sportjáért” kitüntető címet 2019-ben Nagy Adrienn részére adományozza.”

*(Taps)*

Dávid Anikó: Nagy Adrienn teniszező jelentős magyar és nemzetközi sikereket tudhat maga mögött. Sikeres teniszező szülők gyermekeként 4 éves korában kezdődött kapcsolata a sportággal, 12 évesen már megnyerte a korosztályos magyar bajnokságot. 2019 óta a magyar FED kupa válogatott tagja. Sokszoros magyar bajnokként, az idei évben ismét megnyerte párosban az országos fedett pályás bajnokságot. A kombinált junior világranglistán 2019. januárjában a 25. helyen állt, ezen helyezésén az Australian Open megnyerése után jelentősen javított, és a 19. helyre jött fel. A fiatal 18 éves Pesterzsébeten élő versenyzőre méltán lehetnek büszkék.

Dávid Anikó: Felkéri Nemes László alpolgármester urat a díszoklevél és az ezüst emlékérem átadására.

Nemes László: Átadja a díszoklevelet és az ezüst emlékérmet Nagy Adrienn részére.

*Nagy Adrienn átveszi a kitüntetést.*

*(Taps)*

Dávid Anikó: A méltató szavak után Micheller Myrtill és zenésztársai egy igazi zenei csemégével köszöntik a jelenlévőket. A következő percekben Inspired By Hungarian Folksongs lemezükről hallhatnak ízelítőt melyben magyar népdalok átiratait készítették el jazzes hangulatban. Kellemes szórakozást kíván!

*Micheller Myrtill és zenésztársai Balogh Zoltán, Pintér Tibor, Cserta Balázs három magyar népdal átiratát adják elő az Inspired By Hungarian Folksongs lemezükről.*

*(Taps)*

Dávid Anikó: A Díszülés a végéhez érkezett. Az est folytatásaként szeretettel látják a kitüntetteket és vendégeiket a félemeleten rendezett állófogadáson, ahol lehetőségük lesz gratulálni a kitüntetetteknek. Az állófogadáson Szabados Ákos polgármester úr mond majd pohárköszöntőt. Kéri, hogy a díszülés végén valamennyi kitüntetett fáradjon az előtérbe egy közös fotózásra. Felkéri Szabados Ákos polgármestert, hogy zárja be a díszülést.

Szabados Ákos: „Tisztelt elismerésben részesültek, Tisztelt Hölgyeim és Uraim! Azt gondolom, hogy nincs olyan ember, aki ne vágyna elismerésre, hiszen azt már tudjuk és megtanultuk, és tanítottuk is, akinek volt erre módja és lehetősége, hogy a kisgyerek is akkor érzi igazán boldognak magát, és elégedettnek, ha elismerik a teljesítményét, ha megsimogatják a fejét, hogy ha mondanak neki egy-egy kedves szót. Sok pedagógus kollega ül itt. Megtanultuk mi is, hogy a pályánkon sokkal többet érünk el a ránk bízott gyermekeknél akkor, amikor az ellenőrzőbe azt írjuk, hogy „Tisztelt Szülő! Legyen büszke a gyermekére!” Sem, minthogy fáradjon be, mert problémák vannak vele. Ez így van a munkánk során is, és elvárhatjuk… és joggal várjuk el, hogy ha van mögöttünk teljesítmény, akkor legalább egy mosoly, egy jó szó erejéig ezt a teljesítményt a közvetlen munkatársaink, feletteseink is honorálják még akkor is, hogy ha adott esetben nem is kedvelnek bennünket annyira, mert ilyen is előfordulhat. Annál jobb és kellemesebb helyzetet nem is tudok elképzelni, amikor az általunk végzett teljesítmény sokak elismerését vívja ki, és az a munka, amit végeztünk, az a hivatás, amelyet magunkénak vallunk, és tudunk azok mások érdekében végzett munkán alapulnak. Azzal a belső gondolkodással és meggyőződéssel, hogy amit teszünk az nemcsak nekem okoz örömet, hanem mások számára is nyújt segítséget, és nyújthat örömöt. Legyen az a sport, az oktatás, vagy akár a szociális terület, a gyógyítás. Nyilvánvaló, hogy a mindennapok során és a munkánk minden percében nem ez, hanem maga a feladatmegoldás az, amire koncentrálunk. De végső soron, amikor egy élet befejeztével, vagy egy nagyobb időszak lezártával visszatekintünk arra az időszakra, amely számunkra meghatározó volt, akkor magunk is vonunk mérleget és el tudjuk dönteni, hogy amit tettünk az számunkra és a környezetünk számára volt-e értelme, volt-e haszna? De ezen túlmenően, ha erre sokak válasza az, hogy köszönjünk, és hogy további jó egészséget és jó munkát és sikereket és eredményeket kívánnak, annál nagyobb visszaigazolás azt gondolom, hogy nem szükséges. Én azt kívánom, hogy ezzel a fajta érzéssel távozzanak ma innen akik elismerést vettek át, hogy sokaknak az a véleménye, hogy amit tettek szűkebb és tágabb közösségükért, amit tettek Pesterzsébetért, az itt élőkért, a családjukért és az Ő támogatásukkal végzett munkájukkal építették azt a közösséget, amely most az Önök munkáját elismeri, hogy igen volt értelme, igen együtt volt értelme dolgoznunk, dolgozni van értelme az elkövetkező időben is, átadni a tapasztalatokat és - nyilvánvalóan a legfiatalabbnak mondja – hogy van még bőven lehetőség további bizonyításra, örömöt okozni nemcsak a Pesterzsébetieknek, hanem valamennyi magyarnak, hogy ilyen nagyszerű sportteljesítményben osztozhatunk a győztessel. Még egyszer kívánok mindenkinek ezekkel a szavakkal nagyon jó egészséget, sok boldogságot és további közös eredményeket. Még egyszer köszönjük! A képviselő-testület mai napi munkáját köszönöm, ezzel a mai díszülést bezárom.”

*(Taps)*

*/A díszülés 1849-kor véget ért./*

 K. m. f.

#  Szabados Ákos dr. Demjanovich Orsolya

 polgármester jegyző